Бгыщхьэм щагъэлъапIэ
КъБР-м и Парламентыр илъэс 25-рэ ирокъу

«КъБР-м и Парламентыр илъэс 25-рэ ирокъу» псалъэхэр зытетха ныпыр драхьеящ Шэджэм аузым и Къыр тхыцIэм и зы лъагапIэм.
Абы дэкIуеяхэм яхэтащ КъБР-м и Парламентым и УнафэщIым и къуэдзэ Жанатаев Сэлим, депутатхэу Киреевэ Надеждэ, Макитов Талип, Къалмыкъ Марат, Тохъу Ислъам, Вындыжь Чэрим, Газаев Масхут, КъБР-м и Парламентым и Аппаратым и лэжьакIуэхэу ЦIыпIынэ Заурбэч, Ахъуэхъу Азэмэт, Былымгъуэт Ислъам, Мамбэт Анзор, Миронов Михаил сымэ, КъБР-м и Парламентым и ЩIалэгъуалэ палатэм хэтхэу Созаев Кязим, Абазэ Албэч, Андреевэ Илонэ, ЛIэужь Ахьмэд, Тэтэр Къантемыр, «КъБР-м и ухуакIуэхэр» зэгухьэныгъэм и унафэщI Шыхъалы Эдуард.
Гупым дунейм закъыдищIми, къару мымащIэ трагъэкIуэдэн хуей хъуащ, метр мини 3-кIэ нэхъ лъагэу зызыIэт бгым дэкIуеин щхьэкIэ. ЛъагапIэр абыхэм къагъэIурыщIащ сыхьэти 3-м и кIуэцIкIэ.
- Си гуапэ хъуащ гупым ди мурадыр къызэрыдэхъулIар. Дэтхэнэми хэлъ жэуаплыныгъэмрэ гугъуехьым зэрыпэщIэтыфымрэ я фIыгъэу ар къызолъытэ. Бгым дыдэкIа нэужь къэтлъэгъуащ щIыуэпсым и дахагъэр зэрыгъэщIэгъуэныщэр, - жиIащ Жанатаев Сэлим.
КъБР-м и Парламентыр илъэс 25-рэ зэрырикъум и щIыхькIэ ирагъэкIуэкI Iуэхугъуэхэм язт икIи нэхъ гугъут а бгым дэкIыну зэрытраухуар.

КъБР-м и Парламентым и пресс-IуэхущIапIэ.
